text:
Pueblo di Kòrsou ta sigui wòrdu gòlpia den su propio kas pa aktonan di kriminalidat, miembronan di kuerpo polisial malkontentu pa e forma ku ta trata ku nan
Pueblo di Kòrsou ta sigui wòrdu gòlpia den su propio kas pa aktonan di kriminalidat, miembronan di kuerpo polisial malkontentu pa e forma ku ta trata ku nan
WILLEMSTAD,- Ku hopi asombro parlamentario pa frakshon di MFK, Ramón Yung a tuma nota dje reakshon di VBC, esta ku ekspreshonnan hasí dor di Promé Minister Gilmar Pisas ta inaseptabel.
E asosashon di komersiantenan VBC ta haña e “akusashon aki no hustifiká, inaseptabel i ta kousa hopi doló”. VBC ta konsiderá ku:
- E anunsio ku ta hala e toke de keda di 16.00’or pa 11.00’or no (por) a yega na tur e miembronan na tempu. Parse tambe ku e stashon di radio di kalamidat a bai den aire algu despues di 11’or.
Riba e punto aki, parlamentario Ramón Yung ta di opinion ku un pais den estado di alerta, tur siudadano inkluso komersiantenan mester sigui e informashonnan na disposishon, di manera ku tur hende por aktua di akuerdo ku e rekomendashon òf instrukshonnan. Awendia, praktikamente TUR supermerkado tin un of otro medio social den nan establesimentu. Si NO tabata asina, anto ta iresponsabel pa un komersiante den un tempu di kalamidat ta brinda servisio, sin tene kuenta ku e aspekto di seguridat pa e klientenan pafó di su establesimentu.
- E espasio di tempu ku tabatin entre e anunsio di e kambio di toke de keda i su komienso tabata demasiado kòrtiku. Esaki a pone ku kareteranan a kongestioná ku filanan di tráfiko largisimo. Tabata reina un pániko total i vários tabata esnan ku no a demostrá nan mihó komportashon den tráfiko, lokual tambe tabata kousa hopi molester i mas kongestion.
Parlamentario Ramón Yung ta konvensí ku Promé Minister Pisas a aktua riba konseho di e ekspertonan den e tim di kalamidat i tambe profeshonalnan di servisio meteorológiko. Den situashonnan di emergensha i den kual seguridat di bo pueblo ta na promé lugá, no tin espasio pa rèk kakiña i mester tuma desishon mesora, pa evitá ku despues mester lamentá. Ademas, tur hende tabata siguiendo desaroyonan di e mal tempu i regularmente e ekspertonan di servisio meteorológiko tabata bisa ku e “depreshon” tabata instabil i ku su komponentenan tabata varia hopi. Tabatin momento ku asta a midi ráfaganan di bientu di te asta 90 kilometer pa ora.
- VBC ta indiká ku e página wèp di “National Hurricane Center” ya na e momentunan ei tabata indiká ku e trayekto ku e depreshon lo a pasa tabata basta suit di Kòrsou. Na pareser di VBC, Promé Minister Pisas a provoká un pániko innesesario ku e desishon ku el a tuma i hasiendo esei a trese hopi hende den peliger, inkluso den tráfiko.
Parlamentario Yung kier sa ku si e depreshon realmente a pasa mas serka i kousa daño na nos pais, kual lo tabata e reakshon di VBC. Pasó mientrastantu Bonnie a sigui su rumbo i a kousa inundashon i daño formal na Costa Rica i El Salvador, kostando asta bida di un siudadano.
- E komersiantenan, ku por sierto ta forma djis un parti chikí di tur e aktividatnan ku tabata tumando lugá na e momentunan ei, na opinion di VBC, a trata na sirbi i yuda mas tantu hende posibel, kendenan a wòrdu sorprendé pa e desishon di gobièrnu.
Parlamentario Ramón Yung ta enfatisá un biaha mas ku na momento di un emergensha, NO tin espasio pa rèk tempu i keda sirbi i yuda. Ta TUR hende mester sigui e rekomendashon i instrukshonnan, p’asina por logra mantené kada siudadano mas “safe” posibel. Den un estado di emergensha, sin mas NO tin espasio pa “gamble” ku tempu i tur hende mester aktua diligente i inmediatamente.
Finalmente parlamentario Ramón Yung a tuma nota di akusashonnan adishonal di parti di VBC den direkshon di gobièrnu, “ounke pa dal kachó, nunka no falta palu”. VBC ta mustra ku gobièrno tin ku realisá ku bo por atvertí e hendenan, pero kada un tin ku asumi su propio responsabilidat. En partikular, VBC no a kompronde muchu bon e komentario di Promé Minister Pisas alegando ku: “Mi ta kompronde ku komersio ke strika (bende mas hopi). Mi por kompronde esei, pero no asina. Esaki no por tuma luga mas den futuro.” Sektor komersial ta pará kla pa yuda, sigur den tipo di sirkunstanshanan difisil asina kaminda un kalamidat tabata vislumbrando i ta netamente e komportashon ei Promé Minister ta kritiká.
Parlamentario Ramon Yung ta mustra ku hustamente e último parti ta lokual VBC NO a kompronde. Pasó VBC mes ta enfatisá ku tabatin un kalamidat vislumbrando i ku gobièrnu por atbertí, pero ta kada ken tin ku asumí nan responsabilidat. Pues, esei ta konta pa miembronan di VBC tambe. Pues ku TUR establesimentu mester tabata será pa 11 or, ta TUR komersiante mester a kumpli ku esaki sin mas. Parlamentario Ramón Yung ta kere ku hopi hende ta kere ku orkan ta kos di hasi wega kun’é, pero “makaku ta hunga ku su yu, te ora e saka su wowo”, pero “mihó shen bia koyón, ku Dios pordon”!!!
Ramón Yung
Miembro di Parlamento
Pa Frakshon di MFK


c: text/html

text:
The content originally appeared on: Diario
ORANJESTAD (AAN): “Nos como pensionado sa, cu segun e sistema fiscal aworaki, tin di keda paga impuesto cada aña.
Esey no ta loke nos ta batayando awor,” un pensionado a indica den fin di siman na DIARIO.
“Loke nos ta completamente contra, y ohala e organizacionnan di Pensionadonan y hasta Sindicatonan por presenta esaki na e lidernan di Impuesto y e Ministro concerni, ta e forma cruel y inhumano cu nan ta bin cobra e pober Pensionadonan diripiente cu 4 of 5 aña poni hunto di Impuesto, y exigi pago dentro di poco.”
Pakico DIMP no a manda na 2018 e cobranza di 2016?
Pakico DIMP no a manda na 2019 e cobranza di 2017?
Pakico DIMP no a manda na 2020 e cobranza di 2018?
Pakico DIMP no a manda na 2021 e cobranza di 2019?
Pakico DIMP awor na 2022 ta dicidi na manda cobranza di 2016, 2017, 2018, 2019, y 2020 hunto?
Pensionadonan ta spera cu e siman aki, sikiera Conseho di Ministro papia riba e asunto aki, y nan lo kier tende cualkier miembro di Partido MEP of tambe Partido RAIZ expresa algo di e sistema inhusto aki cu ta wordo pusha na forma di bulldozer riba schouder di e Pensionadonan.
Hasta si Prome Ministro duna su opinion, ta algo cu Pensionadonan kier tende. Pasobra tin di corda cu Pensionadonan NO tin ningun otro entrada. Acaso nan tin di bay saca prestamo di Banco of otro Instituto Financiero pa por bay paga tur e Aanslag di ‘chain-reaction’ aki?

robotstxt: allowed

filter: keep


text:
RESUMEN DI SIMAN DI GABINETE WEVER-CROES 18 aug – 24 aug 2019
RESUMEN DI SIMAN DI GABINETE WEVER-CROES
18 aug – 24 aug 2019
Siman a habri cu bisita di Prome Minister Wever-Croes y Minister Rudy Lampe na Colegio San Hose na Santa Cruz, pa mira e avansenan cu ta tumando luga pa cu e proyecto di renobacion di e scol cu por cierto ta preparando pa celebra nan 80 aña di existencia na 2020. E trabounan ta canando lihe, a basha e ‘kleine kant’ abou y a instala klasnan modular espacioso.
Prome Minister Wever-Croes a bishita tambe scol Cacique Macuarima pa mira con e proyecto di Innovacion ta avansando. Ya tur e klasnan tin e smart board “C touch” y e klasnan tin airco. E proyecto lo wordo finalisa pronto cu instalacion di demas ekipo. E docente y alumnonan ta hopi contento cu e avansenan,
Prome Minister Wever-Croes y Minister Lampe a presencia e dia importante cu un grupo di hoben special ta cuminsa nan enseñansa avansa cu Home Schooling na Paradera di juffrouw Charlotte y juffrouw Stephany. Nan ta haya les hunto cu otro muchanan, pues e prome paso di Inclusion a wordo tuma. E muchanan special tabata masha contento.
Prome Minister Wever-Croes a bishita Club Kibrahacha pa pasa saluda nos grandinan y combersa poco cu nan. Rotary Club Aruba a haci un presentacion na Prome Minister Wever-Croes di e proyecto di Kibrahacha. Presidente di Rotary, America Barrios a presenta tambe un publicacion di e 75 aña di trabounan di Rotary na Aruba.
Siman pasa Gabinete Wever-Croes a presenta e relato financiero di e prome 6 lunanan di aña 2019 y a wordo trata den Parlamento di Aruba. E resultado ta positivo. E desaroyo di gastonan y di entradanan ta segun presupuesto. Esaki ta muestra cu e esfuerso grandi di Gabinete Wever-Croes di aplica un maneho financiero prudente y estricto, ta dunando resultado.
Gabinete Wever-Croes y pueblo di Aruba cu honor a presencia e desvelo di Avenida dedica na nos gran politico yui di tera Nelson O Oduber cu a dedica 36 aña na politica y durante su trayectoria a haci hopi pa nos Pais, a ricibi e honor di por conta cu un avenida dedica na su nomber, pa nos Pueblo por recorda pa semper su legado na bienestar di Aruba. Masha pabien na Nel y famia cu e bunita homenahe aki y danki pa sirbi nos Pais na un manera ehemplar y integro.
San Nicolas Business Association (SNBA) a presenta e 1st San Nicolas Business Summit, cu participacion activo di Ministernan di Gabinete Wever-Croes den cual a duna e vision di nos Gabinete pa San Nicolas. Un tremendo cumbre enfocando riba e vision di desaroyo den San Nicolas.
Minister Glenbert Croes a duna relato na Parlamento di e prome mita di aña, y di e Sociaal Crisis Plan, cumpliendo asina cu e palabracion di informa Parlamento periodicamente riba e avansenan.
Minister Glenbert Croes a subi avion rumbo Hulanda pa por presenta e raportahe di e avancenan di Aruba su crisisplan social na instancia- y autoridadnan Hulandes
Minister Glenbert Croes a reuni cu representantenan di Ministerio di Defensa ofreciendo tur apoyo na e proyecto piloto: WERVEN IN HET WEST pa duna nos hobennan na Aruba un oportunidad na Hulanda pa posibel careranan den ehercito, Forsa Aereo, Marina y Koninklijke Marechaussee cu ta Polis Militar.
Minister Glenbert Croes a cuminsa cu su reunionnan pa informa Gobierno di Hulanda di e progreso den e implementacion di e Crisis Plan Social (SCP). Gobierno di Hulanda ta un partner importante di Gobierno di Aruba hunto cu full e Sector Social na Aruba den SCP. E mandatario ta gradici Minister Wouter Koolmees, Director pa asuntonan Internacional di su Ministerio sr Roel Gans y nan team pa e oportunidad di por a informa nan riba e avancenan cu metanan asina importante pa henter Aruba su comunidad.
Minister Glenbert Croes a gradici Staatsecretaris Paul Blokhuis y su staf pa e oportunidad di por a informa e Secretario di Estado riba e avancenan di e crisisplan social di Aruba SCP. Un plan cu tin 31 proyecto den pleno ehecucion.
E mandatario di Asunto Social y Labor di Aruba a presenta e avancenan logra cu implementacion di e crisisplan social di Aruba SCP na e Ombudsman Nacional di Hulanda sr. Reinier Zutphen kende a demostra di ta hopi bon informa di Aruba su situacion. Otro tremendo reunion pa cual e mandatario a expresa su gratitud. Ombudsman ta e Defensor di Pueblo, un instituto reconoci y respeta nacional- y internacionalmente.
Minister di Husticia, mr. Andin Bikker, a inicia un proceso di Request di Expression of Interest pa haya un sistema di tracking di prisonero conoci como “Inmate tracking system, cual lo yuda monitoria e prisoneronan via un sistema technologico avansa cu ta wordo uza na Merca y rond mundo. Cu un sistema asina lo por sa constantemente unda un prisonero ta via un arm- of enkelband. Asina cu e prisonero purba bandona su cel den orario cu e ta supone di ta den e cel, si e purba bandona e area di recreo of si e purba kita e arm- of enkelband, e ta wordo detecta inmediatemente.
Minister di Husitcia, conhuntamente cu coleganan di Gabinete Wever-Croes, tabata den Parlamento dialuna y diamars caminda a duna un presentacion amplio di e logronan pa cu e maneho stipula. Asina a resalta cu a logra reduci e indice di crimen violento arma substancialmente, e presencia di Cuerpo Policial rond di Aruba y den areanan turistico a wordo aumenta, a introduci e helicopter pa vigila nos isla y frontera, pronto e radar nobo pa KPA lo ta un realidad, y a duna un relato con ta atendiendo cu e retonan sin precedente door di e situacion na hermana pais Venezuela.
Minister di Husticia a atende e cumbre organisa pa San Nicolas Business Association, caminda sector priva y publico a reflexiona con ta bay yuda reactiva e economia pa pariba di brug.
Minister di Husticia a asisti na un ocashon special caminda un grupo grandi di Cuerpo Policial a haya reconocimento pa nan añanan di servicio.
Diaberna Conseho di Minister, a base di proposicion di Minister di Husticia, a aproba cierto invercionnan adicional cu ta rekeri cu urgencia pa cu e infrastructura di KIA.
Minister di Enseñansa Rudy Lampe a habri e siman cu bishita na Colegio San Hose hunto Minister President pa e prome dia di scol despues di a pasa den un temporada intensivo di a atende cu e infrastructura deteriora. E comision di mayor tambe tabata presente hunto cu Directora di SkOA. E cabesante a mustra satisfaccion cu e trabao realisa y tambe e muchanan tabata contento di por haya les den airco den e modularnan moderno.
Meimei di siman a presenta den Parlamento e gastonan presupuesta y a mustra unda tur e inversionnan a bay y ta trata di un lista largo di proyecto cu a atende a pesar di e situacion financiero limita.
Minister Lampe a haya presentacion di Cruz Cora pa loke ta e situacion di muchanan cu tin derecho riba educacion pero cu no ta risibi esaki, y p’esei ta den preparacion pa uza e fondo aproba di Hulanda pa e problematica di refugiado.
A cera e siman cu e entrega di Beibel den Prenchi, traduci y ilustra den Papiamento di Aruba, pa scolnan preparatorio cu awor a cuminsa cu Scol Arubano Multilingual, na Minister Lampe door di Nederlandse Bijbelgenootschap di Hulanda y Cas di Beibel di Corsou.
Minister Dangui Oduber a haci bishita na Proyecto Gateway 2030 pa un spantenbier di e edificio nobo di Utilidad na aeropuerto unda e mandatario a duna un discurso. E edificio di Utilidad aki ta forma parti di e proyecto di expansion Gateway 2030. Gateway 2030 ta un proyecto cu tin un inversion general di 500 miyon florin y cu ta genera hopi trabou.
Minister Dangui Oduber tawata presente na e prome San Nicolas Business Summit. Sigur un tremendo iniciativa caminda Gobierno y sector priva a presenta diferente proyecto tangible pa San Nicolas, y a presenta e siguiente proyectonan: Proyecto di Baby Beach, Rodgers Beach, Reapertura San Nicolas Visitor Information Center, Island Festival, Proyecto di Imsan. Minister Dangui Oduber tin un vision y cu hecho ta demostra cu nos ta ehecutando e vision aki.


text:
Papiamentistica hayando acogida
Oranjestad – Poco-poco e programa di wega “Papiamentistica” ta hayando acogida cerca e pueblo di Aruba. “Papiamentistica” ta un wega educativo y alabes recreativo cu ta laga nos haya sa mas tocante nos idioma Papiamento. Aki tur televidente por participa hunto cu e teamnan di e medionan di comunicacion. “Papiamentistica” ta organisa den cuadro di e campaña di promocion di Papiamento “Nos idioma ta den bo man. Papiamento, cuid’e!”. E campaña aki ta pa aporta na cuido di Papiamento.
Nos ta gradici pueblo di Aruba pa e acogida enorme cu Papiamentistica ta hayando. Danki pa tur reaccion positivo y tambe pa e sugerencianan tanto riba facebook di Papiamento, via website papiamento.aw como tambe via telefon.
Haya sa mas tocante Papiamento door di bishita e website papiamento.aw. Riba e website por haya articulo relaciona cu e importancia di Papiamento. E website papiamento.aw ta contene masha hopi informacion tocante idioma Papiamento y tur informacion ta informacion exacto, berdadero y confiabel. Un otro manera cu tambe por haya informacion tocante regla tanto di ortografia como di gramatica di Papiamento, ta den e buki di telefon di Setar 2010 riba pagina 18 den e seccion “Community Pages”.
Pa loke ta e programa “Papiamentistica”, awe nochi pa 8.30 na ATV, e team di Radio Kelkboom y e team di ATV lo enfrenta otro cara cara. Pa 9.00 di anochi na Telearuba, e team di Amigoe lo bataya contra e team di 24ora.com. Sin duda e batayanan lo ta fuerte. Riba e potret nos tin e team di ATV canal 15.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Oranjestad – Aña escolar 2020-2021 a yega na su fin y e teamcompleto di Rotaract Club of Aruba kier a felicita tur studiante panan dedicacion y perseverancia durante e aña aki. Boso cada un a sa di haci boso máximo esfuerso no obstante e situacion cu nos taaden ainda. Pabien!
Cu un otro aña escolar den porta, y considerando e situacionpenoso cu hopi famia ainda ta pasando, Rotaract Club of Aruba a realisa cu tin un necesidad den comunidad pa yuda muchanan di scolnan basico cu materialnan pa scol. E exito di cada studiante tadepende na su acceso na articulonan di scol corecto pa practica y dedica na nan estudio.
Ta p’esey, pa 29 aña caba Rotaract Club of Aruba su miembro y boluntarionan ta uni hunto cu famia y maestronan bou di e proyecto ‘Back to School’. E proyecto aki tin como meta pa ofrece un cantidad di muchanan di scol basico un ayudo cu material di scol pa nan por sigi hasi nan best na scol y sigura un aña escolar mas cu exito.
E aña aki e meta ta pa facilita 150 mucha di 4e, 5e, y 6e klasbayendo scol na diferente partinan di Aruba cu articulonan di scol– entre otro uniform, potlood, pen, schrift, tas y mucho mas.
Claro, e proyecto aki no por wordo realisa sin e ayudo di nos comunidad. Nos ta invita pueblo completo pasa na DYON CENTER pa yuda nos colecta articulonan pa nos muchanan por tinotro aña escolar exitoso un biaha mas.
Rotaract Club of Aruba lo ta na Dyon Center tur Diasabra pa e luna di Juli – esta 3 di Juli, 10 di Juli, 17 di Juli, 24 di Juli y 31 di Juli2021.
Rotaract Club of Aruba ta gradici Aruba pa e cooperacion pa hasi e projecto aki un realidad. Na tur studiante, Rotaract Club of Aruba kier deseabo un feliz vakantie y éxito pa e aña escolar nobo.


text:
Diahuebs, 9 di december tabata un dia historico di Aruba, caminda cu gobierno di Aruba a firma un acuerdo pa loke ta WEB Aruba NV y Eagle LNG.
Relaciona cu e acuerdo aki, Parlamentario pa partido MEP, Marco Berlis a indica cu su persona, hunto cu Alvin Molina, tabata tin un cita di desayuno hunto cu Alejandro Bastardo, director di desaroyo di Eagle LNG, pa asina ricibi informacion tocante e desaroyo di e proyecto di tubonan di gas.
Berlis a indica cu Eagle LNG ta den e ultimo fase di cu nan Environmental Studies. Esaki segun Berlis, ta un bon noticia, ya cu e parti di estudionan ta yegando su parti final. Proyeccion ta cu lo keda cla cu ne den e ultimo kwartaal di aña. Asina tambe e ultimo desaroyonan por cuminsa.
Pa un relato mas extenso, lesa TREMPAN.


text:
WILLEMSTAD – Tur aña e wepsait di notisia Hulandes NUsport ta publiká un lista di e 100 atleta nan Hulandes ku a gana mas tantu sèn durante di e aña. E promé tres lugá nan a bai pa tres futbolista, kual ta: Wesley Sneijder, Robin van Persie i Arjen Robben. Sneijeder ku ta kabesa e lista di atleta nan hulandes mihó paga a gana 12,2 mion euro durante e aña ku a pasa.
Di e 100 puesto nan, solamente 21 lugá a wòrdu okupá pa atleta nan ku no ta hunga futbòl. Un di e atleta nan aki ta e hóben yu di Kòrsou, Churandy Martina. Segun NUsport den 2012 Martina a gana no ménos ku 650.000 euro. E lista kompletu lo keda publiká mañan den e revista NUsport Magazine.


text:
Pa pueblo no tin tempo, no tin solucion y no tin alivio pero tanto pa loke ta e grupo grandi di ‘friends and family’ y bufete di abogado di Papa, si tin tur posibilidad pa sigui bira rico riba sufrimento di pueblo.
Parlamentario di fraccion di AVP, Arthur Dowers ta mustra c’un biaha mas gabinete Wever Croes ta demostra cu hamas y nunca e tin pueblo prome cu tur cos ya cu practicamente tur decision cu tin di haber cu gana placa, ta pa nan hendenan y pa pueblo ta medida so tin riba agenda.
“Henter un comedia un biaha mas caminda cinco minister y shete parlamentario marioneta ta trata di bende pueblo un 6 pa un 9 y ta haci esaki den un forma asina ofensivo caminda cu realmente e gobierno di Prome Minister Evelyn no tin berguensa mas cu pueblo sa cu nan ta gaña.
Awor a organisa un evento di algun minuut den Convention Center pa informa pueblo cu “Lotto pa Deporte ta di Aruba atrobe,” sugeriendo cu lo a yega na un acuerdo cu ‘Canadian Bank Note’ sabiendo cu ningun momento a yega na un acuerdo cu e banco menciona.
Ora cu scucha declaracion di Minister Endy Croes papia di un ‘logro” ta mescos cu mira un pushi para dilanti di un aquarium sperando e momento yega pa e come tur pisca.
Henter e scenario aki dialuna ultimo, esaki ta di dos ocasion cu ministernan di gabinete Wever I y II ta usa e grito di “rescata” un compania cu ta pertenece na pueblo, ya cu ta mesun grito Prome Minister a usa ora cu dos aña y mey pasa, a kibra e contract cu CITGO.
E tempo ey tambe a informa pueblo cu “refineria ta bek den man di pueblo” pero awe e refineria ta sigui putri bay perdi ya cu su gobierno no a haci algo pa desaroyo esaki.
Awor ta mesun grito bashi di triunfo di mesun gobierno aki, gritando cu “lotto ta bek den man di pueblo” mientras cu tur cos ta mustra cu no tin acuerdo ainda, algo cu e propio gobierno mes a confirma ora cu a nombra un comision pa bay negocia cu Canadian Bank Note.
Cu e logro di CITGO gobierno di Evelyn a permiti e compania aki bay sin paga 300 miyon dollar cu nan mester a paga pa kibra e contract pero den tur dos proceso tanto di lotto como refineria, tin un bufete di abogado di Papa di Prome Minister cu tabata envolvi den e procesonan aki.
Awor un biaha mas por mira presencia di abogado Anthony Ruiz di Bufete Croes, Wever & Ruiz envolvi den e team negociado pa bay atende cu Canadian Bank Note y cu sigur ta cobra pa su servicionan mustrando un biaha mas con placa di pueblo a wordo reparti entre friends and family.
Ta mesun abogado Anthony Ruiz aki, a negocia cu CITGO pa asina kibra e contract cu tabatin y cu a pone cu pais Aruba a perde 300 miyon dollar pero e bufete si a gana su placa bon gana y cu e gabinete Wever Croes, nunca e bufete aki lo sali perdi,” Parlamentario Arthur Dowers a declara.


text:
PTSD ta un desorden psiquiatrico cu por ocuri despues di un experencia traumatico den nos bida y cu normalmente ta involvi morto of intento di hasi nos daño of lesiona nos integridad fisico of di otro persona, segun American Psychiatric Association.
EMDR tambe ta trata Depresion post-parto, ansiedad, fobia, panico, stress severo, violacion y abuso sexual, disfuncion sexual, auto estima abou, adiccion y dependencia di quimica den tur etapa, problema psico-somatico, dolornan cronico, abuso domestico y di menor, testigo di morto violento y crimen, cirugia, victima di kima, maltrato fisico y verbal, victima di desaster natural y desaster nan causa pa hende y depresion pa e perdida di un ser keri, ta solamente algun aspecto y casonan relaciona na Aruba cu PTSD.
“Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Continue reading “Post Traumatic Stress Disorder – PTSD y EMDR”


text:
Di acuerdo cu e mas reciente pronostico di e ‘Indice di Miseria’ (Misery index) di Bloomberg, Venezuela ta figura na e prome luga di e lista na 2017 tambe.
E pais bisiña ta aparece pa di tres aña consecutivo como lider den e dudoso lista di pais cu e economia cu eperspectiva mas miserabel. E medicion haci pa Bloomberg ta contempla e situacion encuanto inflacion y desempleo como indicador di e situacion economico.
“E prijsnan di petroleo decepcionante, e unico exportacion significativo di e pais, a alimenta un crisis cu a laga e shelfnan di e tiendanan bashi, hospitalnan sin medicamento basico y crimen violento, mientras cu desesperacion ta conduci na rabia”, segun e informe di Bloomberg. Mientras cu e pais no a reporta dato economico desde 2015, Bloomberg tin su “Cafe Con Leche Index” cu ta trata di sigui pista di inflacion via e costo di un copi di koffie, cu ta mustra un explosion di prijs di 1419% desde mita di augustus (2016). Prijsnan lo sigui subi e aña aki segun Bloomberg cu un aumento di seis biaha loke e ta actualmente. Entre e demas paisnan cu ta den e lista, cu no ta ni yega cerca di e gravedad di Venezuela, tin Sur Africa, Argentina, Grecia, Turquía, Spaña, Ucrania, Serbia, Brasil y Uruguay, den e top 10 di e ranking. Venezuela ta score un increibel 499.7 riba e Index, mientras cu esun mas cerca, Sur Africa, ta na apenas 32.2.


text:
ORANJESTAD- 13 januari 2022. Segun resumen di awe 699 persona a recupera y un total di 517 caso nobo di COVID-19 a keda registra di cual 106 ta no-residente. E cifranan aki ta representa un 'Positivity rate' bou di nos residentenan di 62%. E cantidad di casonan activo di COVID-19 pa awe ta 2825 y cantidad di fayecidonan relaciona cu COVID-19 a aumenta na 184 forsa na famia di e fayecidonan. Datos ta ilustra casonan nobo di COVID cu un averahe semanal di 634 caso pa dia y un averahe di 'positivity rate' semanal di 63% pa dia.
Actualmente na Aruba tin 42 persona interna cu of debi na COVID di cual den ICU tin 4 persona y riba piso general tin 38. Na Colombia tin actualmente 3 persona den ICU y ninguno (0) riba piso general.
Di esnan cu lamentablemente a fayece un persona no tawata vacuna y un tawata parcialmente vacuna cu 1 solo dosis. Pa e motibo aki y por medio di e comunicado aki Crisis Team kier sigui encurasha esnan cu ainda no a vacuna pa no duda mas y vacuna. E vacuna ta efectivo y por salba bo bida ora bo bin den contacto cu e virus. Tambe es cu a tuma 1 dosis di e vacuna, no neglisha y keda sin tuma e demas dos dosisnan. E vacuna contra COVID-19 ta consisti un serie di 2 of 3 dosis dependiendo di bo edad. Cu 1 dosis so bo no ta completamente proteha. Pues acudi na Centro Libertador Betico Croes of na IMSAN di 8 or di mainta pa 3 or di atardi non stop, esnan 30 plus por haya e booster shot y esnan 12 plus por haya e 1 of di 2 dosis di e vacuna.


text:
Kòrsou su bida marítimo eksponé durante feria na Alemania / Curaçao’s Marine Life Showcased at German fair
Kòrsou su bida marítimo eksponé durante feria na Alemania
WILLEMSTAD- 12 di febrüari 2020 – Resientemente Ofisina di Turismo di Kòrsou (CTB) huntu ku diferente partner den sektor privá a partisipá na e di 51 edishon di ‘International Boat Show Düsseldorf’ na Alemania. ‘BOOT 2020’ a resultá un bes mas un plataforma ideal pa sigur 400 ekshibidor promové nan produkto. E mas di 250 mil fanátiko di deporte akuátiko ku a bishitá e feria e aña aki tabata prosedente di 106 pais, di kual mas di 24% a bini for di pafó di Alemania entre otro Hulanda, Bèlgika, Gran Bretaña, Suisa, Italia, Fransia, Merka i Canada.
E feria ku ta enfoká primordialmente riba turismo di buseo i aktividatnan akuátiko un biaha mas a resultá masha eksitoso i pa su di 51 edishon a pèrkurá pa un diseño nobo ku a kubri 2 hal grandi di ekshibishon kaminda esnan presente por a risibí tur informashon pa nan próksimo vakashon. E stènt di Kòrsou durante 9 dia a ekshibí nos destinashon i bida marítimo, i a profilá nos isla komo un ‘must see’ pa tur sambuyadó ku ta buska un vakashon ekstraordinario. Tambe a duna 2 presentashon kombiná ku entrevista di 10 minüt riba e esenario prinsipal. Tur ku a bishitá e stènt di Kòrsou a haña un impreshon di nos isla via di un ‘reality goggle’, un tipo di brel ku imágen virtual. Bishitantenan a keda impreshoná! Den transkurso di e mesun siman CTB a organisá un sena na Tulip Inn na kual a invitá tur ko-ekshibidor i operadornan di tour. CTB ta gradisí partnernan di sektor privá ku e aña aki a forma parti di e tim di Kòrsou; Sun Reef Village on Sea, Rancho el Sobrino, Dive Division, Curaçao Divers i Dive Center Scuba Do.
Nota:
Un bista di Kòrsou su partisipashon na International Boat Show Düsseldorf
Curaçao’s Marine Life Showcased at German fair
WILLEMSTAD- February 12, 2020 – The Curaçao Tourist Board (CTB) and a number of private-sector partners recently participated in the 51st edition of the international “Boot Düsseldorf” boat show in Germany. Once again, BOOT proved to be an ideal platform—one used this year for over 400 exhibitors to promote their products. The over 250,000 watersports fans visiting this edition of the fair hailed from 106 different countries, with over 24 percent arriving from outside Germany, from countries such as the Netherlands, Belgium, Great Brittain, Switserland, Italy, France, the United States and Canada.
This iteration of the fair focusing primarily on diving and watersports travel was another great success. And for this 51st edition, it featured a new design spanning two large exhibition halls where visitors were able to get all the information they will need for their next trip. Over the course of nine days, the Curaçao booth showcased our destination and marine life, presenting the island as a “must see” for any diver looking for a holiday that is out of the ordinary. The team also made two presentations featuring 10-minute interviews on the main stage. All visitors to the Curaçao booth were able to get a glimpse of our island through virtual reality goggles—And they were visibly impressed! That same week, the CTB organized a dinner at the Tulip Inn, inviting all co-exhibitors and tour operators. The CTB wishes to thank all private-sector partners who were part of the Curaçao team this year: Sun Reef Village on Sea, Rancho el Sobrino, Dive Division, Curaçao Divers and Dive Center Scuba Do.
Note:
A glimpse of Curaçao’s participation at the International Boat Show in Düsseldorf


text: KRALENDIJK – Djaweps atardi alrededor di 5’or un aksidente di tráfiko entre 2 vehíkulo a tuma lugá den e bario di Hato na altura di e krusada Kaya Eindhoven i Kaya Den Haag. E aksidente aki a sosodé pa falta di dunamentu di preferensia. Despues di e impakto, un di e vehíkulonan a kore bai dal den un palu di lus i pa despues basha un kurá di kas abou. Loke a hala atenshon tabata un transformator grandi ku tabatin na e palu di lus ku milagrosamente no a bin abou i kai riba e vehíkulo. Pa motibu di e aksidente aki, bario di Hato kompletu tabata sin koriente for di den oranan di atardi te ku den oranan di mardugá di awe djabièrnè. Tur 2 vehíkulo envolví tabata tin hopi daño material. Shofùr di un di e vehíkulonan tabata keha di doló i pèrsonal di ambulans a presentá na e sitio pa un chekeo médiko. Habitantenan di e bario di Hato a bisa Radio Live99.9FM ku esaki ta e di tantisimo biaha ku tin aksidente ta sosodé na e krusadanan den e bario. Polis i CRS tabata na e sitio pa atendé ku e aksidente, mientras pèrsonal di WEB tabata rápido na e sitio pa repará e daño kousá na e palu di koriente.


text:
Prensa local recientemente a wordo ricibi pa Hotelero Jan Van Nes y su empleadonan pa un tour di Blue Residences y un anochi inolvidabel na The Kitchen Table by White. Blue Residences, e prome resort di condominio di luho pa habri riba Aruba su famoso Eagle Beach den 20 aña, actualmente ta den su ultimo fase di desaroyo, y lo consisti di tres toren residencial. E prome toren a wordo ocupa na cuminsamento di 2014, ofreciendo un bista riba lama sin interumpcion, plafondnan eleva den e cambernan di drumi, salanan di estar y salanan di come, terrasnan di Jacuzzi priva, cushinanan completamente apunta cu ekipo di calidad halto, y wireless internet den henter e condominio. E amenidadnan ofreci riba e propiedad di Blue Residences ta inclui un playa priva, servicio na e piscina, un concierge cu ta dispuesto pa yuda na cualkier momento, un sala di fitness, un mini tienda y un operacion elabora di cuminda y bebida maneha pa Chef Urvin Croes, kende tabata e desaroyador exclusivo di Mirador Terrace, e Frangipani Bar y un studio culinario cu ta hiba e nomber Kitchen Table by White, pa sirbi huespetnan di e resort y e publico en general. E chef ganador di premio, su brigada culinario y su ekipo di servicio, hunto cu gerente di proyecto Alberto Perret Gentil y su casa Veronica, a malcria e miembronan di prensa na final di nan tour informativo di inspeccion na e resort. E anochi a cuminsa cu un sin fin di kelki di Prosecco, riba e terras cu bista riba Eagle Beach y e teatro di bunita bahadanan di solo. Chef Urvin su interpretacion di 8 plato di specialidad di cuminda Arubiano a cuminsa cu un plato individual cu un mescla di hors d’oeuvres, incluyendo pasapalonan tradicional completamente inventa di nobo. Unabes cu nan a drenta e sala di come airecondiciona, e VIPnan a wordo malcria cu un Tiradito di pisca fresco cu parchita y cocolishi chikito, saborea cu banana di rif, cual ta un tipo di mata sala cu ta crece banda di lama, sigui pa un Snapper Crioyo de-construi, cu un Pan Bati miniatura y ciboyo tempera, un pida sabroso di carni di porco cu un kale chip hasa y druif, y un carni stoba cu a smelt den nan boca, cu ciboyo y wortel prepara riba grill, manera nada cu nan a yega di purba. E anochi den e studio culinario a permiti e miembronan di prensa pa haya un bista di serca di e cushina di exhibicion, unda e platonan a wordo prepara y presenta como parti di e anochi su gran espectaculo. Un sinfonia di pasaboca den forma di coco y pineapple a pas perfectamente cu e musica di guitara acoustico. E ekipo crea pa Chef Ehecutivo Urvin Croes a inclui Hemer Zambrano tapas chef, Carlito Castillo-gerente/sommelier, Ludoviko Henriquez, sous chef, Moises Ramirez y Jean Claude Werleman, ambos coki, cu e bunita waitress-nan Laura croes, Perlita y Shirley! E miembronan di prensa di berdad a tuma un tiki tempo pa relaha y disfruta di e sabornan increibel, combina perfectamente cu un seleccion excelente di biña, manera por ser mira riba nos portretnan.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Un contribucion di Al Figaroa.
“Che! Ouderwets! Ta ki beneficio mi lo tin cu e pensamento ey. Bo ta pega den pasado cu yen di miedo pa acepta cambio. Bo ta keda papia di historia cual ami no tin parti den dje y sobre todo, niun tiki ta interesami. Tempo ta luhoso pami y cada minuut di dia ta costami puro risa. Si abo no kier balota bo tempo, ami mi mucho menos lo kier gasta dimi ariba bo”.
Siglo binti un, un cambio grandi, specialmente den e multitud un generacion nobo, producto di nos atribuito. E unico cos cu nos ta hasiendo ta bringando y multiplica. Trapando otro, chercha y scupi na suela. Guera, destruccion soberbia. Unda nos balor a keda? E respet pa nos prohimo! Unda e balansa a keda pa wanta nos na suela? E ta basa riba tempo y amor? Speculacion lo bisa cu amor no ta muriendo pero simplemente ta tumando un otro direcion. Algun dia muriendo, algun dia naciendo?
Continue reading “Tuma Tempo…Duna Amor”


text:
Walter Palm a nase na Kòrsou dia 21 di yanuari di 1951.
El a lanta na Kòrsou den un ambiente masha artístiko. Su tawela, Jacobo Palm, tabata un músiko renombrá. E eskritor Pierre Lauffer tabata su bisiña, i nan tabata subi fli huntu riba Rif.
Despwes di a kaba skol Walter Palm a bai Ulanda pa sigui studia. Na 1975 el a kabe su estudio di Matématika i di Musikólogia na Universidat di Leiden i el a bolbe su isla natal.
Aunke ku Walter Palm ta un miembro di un famia ku a destaká riba tereno di muzik, el a skohe e rumbu di literatura. Su debut el a hasi den 1971 den e rebista literario “Watapana”. Na 1983 Editoryal Antiano a publiká su kolekshon “Un boka di poesia” ku poesia na Papiamentu.
Den su trayektorio literario Walter Palm a publiká ocho kolekshon di poesia. Banda di esei el a skirbi diferente obra di teatro i ensayo.
Na 2006 Walter Palm a publiká riba su website e novela kórtiku “Un atardi di kuaresma”.


text:
Corte Comun di Histocoa a tuma dos decision importante unda cu a destrui decisionnan tuma door di Corte na 2019. Den apelacion di Ministerio Publico Cote di Hof a bin constata cu e doño di e go fast El Capo, H.M.G.A. W. Y e homber cu tabata como capitan riba e boto, E.H. S., a haci nan mes culpabel na importacion di un cargamento di casi 16 kilo di cocaina. E vrijspraak di un di tres sospecvhoso, GRK, tripulante riba e Go Fast, a keda igual den apelacion.
E importacion di droga pa cual e sospechosonan a wordo condena a tuma luga riba 22 di augustus, 2019. E dia ey durante un control di Kustwacht riba El Capo a haya no solamente un cargamento di pisca, pero scondi den e barco ey a haya un cantidad grandi di pakete cu cocaina.
E doño di e boto y alabes esun cu a duna e ordo di transporta, e capitan y e tripulante, tabata insisti cu nan no tabata na altura di e droga scondi abordo.
Hof a conclui cu esey no ta berdad. E prueba pa esaki Hof a saca for di e contenido di combersacionnan getap di W. y S. Husto for di e combersacionnan ey Hof ta bisa cu e no ta duna base pa pensa cu otro hendenan, sin conocemento di e dosnan aki, a pone droga den e barco na Venezuela pa wordo manda Corsou.
Banda di e acusacion di importacion di droga, W tambe a wordo condena di a trata di influencia un homber cu tabata wordo scucha como testigo den e caso aki. Hof impone riba ambos castigonan di prizon, pa W 48 luna y pa S a impone 38 luna.
E dos personanan condena como Ministerio Publico tin 14 dia pa apela e decision y bay Casacion na Hoge Raad na Hulanda.
Condena den Corte di Apelacion pa acusadonan di El Capo
Corte Comun di Histocoa a tuma dos decision importante unda cu a destrui decisionnan tuma door di Corte na 2019. Den apelacion di Ministerio Publico Cote di Hof a bin constata cu e doño di e go fast El Capo, H.M.G.A. W. Y e homber cu tabata como capitan riba e boto, E.H. S., a haci nan mes culpabel na importacion di un cargamento di casi 16 kilo di cocaina. E vrijspraak di un di tres sospecvhoso, GRK, tripulante riba e Go Fast, a keda igual den apelacion.


text:
Konmemora Dia di Derechi Humano. 10 di desèmber ta e fecha ku Estados Uní a aseptá i proklamá e Deklarashon Universal di Derechi Humano. E dokumento aki ta esun mas tradusí na mundu i ta disponibel den mas ku 500 idioma. Tambe e ta e inspirashon di kua hopi konvenio di derechi humano a sali i ku 73 aña despues gobièrnunan, organisashonnan i suidadanonan rònt mundu ta para ketu pa reflehá riba e importansia, promoshon i protekshon di derechi humano.
Human Rights Defense Curaçao (HRDC) ta kontentu di por selebrá su di 2 lustro riba e bunita fecha di 10 di desèmber. Den e último dos añanan, HRDC a logra di haña su mes lugá den e sosiedat di Kòrsou komo organisashon, pero tambe a wòrdu rekonosé riba nivel internashonal. E tema di Dia di Derechi Humano 2021 ta: “Equality – Reducing Inequalities, Advancing Human Rights”. Basá riba Artikulo 1 di e Deklarashon Universal di Derechi Humano: “Tur hende ta nase liber i ku mesun diginidat i derechi.”
Esaki ta presis kiko HRDC ta representá: Igualdat den dignidat i derechi di tur hende, den oportunidatnan i resultadonan pa un sosiedat mas hustu i inklusivo. Esaki ta inkluí duna atenshon na i buska solushon pa formanan di diskriminashon ku ta afektá esnan mas vulnerabel den nos país: mucha i hóben, e ansiano soltero, refugiadonan i migrantenan den krisis
E krisis di COVID a trese konsekuensia signifikante pa nos sosiedat i HRDC a keda brinda e yudansa nesesario pa migrantenan den krisis. Kosnan no a kambia muchu den e situashon di e personanan aki. Ounke ku tin hopi di nan ku tin entre 5 pa 7 aña ta biba aki, ainda nan ta sofoká bou di e miedu di deportashon. Pa nan HRDC atrobe ta hasi un yamada na nos outoridatnan pa nos sigui traha pa yega na un forma di integrashon real.
Pareu ku esaki, HRDC komo un NGO ta keda habrí pa defendé derechi humano di tur suidadano di Kòrsou. Yudando pa eduká i konsientisá tur hende di kiko nan derechinan ta. Spesialmente esnan politiko i sivil, pero tambe derechinan social, ekonómiko i kultural.
HRDC ta deseá tur hende di Kòrsou un digno Dia di Derechi Humano ku reflekshon riba e rèspèt pa e derechi humano fundamental di nos tur.


text:
Comunidad por duna paña, comestibles y productonan higienico,etc
Diasabra awo 9 di october for di 2’or di merdia pa 5’or y mey di atardi, Aruba One Happy Island Lions Club ta organisa un “Drive Thru Donation Drop Off” na Centro di Bario Tanki Leendert. Tin hopi famia den nos comunidad cu ta den necesidad. Pa e motibo aki y cumpliendo cu e demanda di nos comunidad ta organisa e Drive Thru Donation Drop Off cu lo tumabo menos cu 5 minuut y cu e seguridad necesario. Nos organisacion ta sigui yuda nos comunidad den e periodo dificil aki.
Productonan cu por haci donacion:
Aruba One Happy Island Lions Club ta haci un yamada na comunidad di Aruba en general pa coopera door di haci donacion di e.o. paña pa baby, mucha, hoben y adulto, cos di hunga, laken pa cama, slopi, serbete, tur mester ta limpi, dobla y den bon estado den un bon saco of caha, pasobra esnan den necesidad merece donacion den bon condicion. Como tambe comestibles, cuminda seco y productonan higienico manera e.o. habon, shampoo, pasta di djente, skeiro di djente, handsanitizer, pampers, toilet paper y wipes, cualnan mester ta sera den nan empake of boter. Solamente e donacion- y productonan den bon condicion lo wordo ricibi y lo wordo entrega na famianan den necesidad urgente. Tambe ta acepta donacion di rolstoel usa, looprek, bedframes,etc
Drive Thru Drop Off:
E actividad aki ta estilo di drive thru. Miembro y boluntarionan cu tapaboca bisti lo ta Crntro di Bario Tanki Leendert. Tur esnan cu ta desea di contribui ta yega cu nan auto staciona na banda y entrega nan donacion na miembronan y boluntarionan di Aruba One Happy Island Lions Club. No mester baha for di auto, por pone e saco of caha den baul y ta staciona y un miembro y/o boluntario lo saca e donacion for di baul di e auto. Y despues di esaki por sigui, sin cu mester baha di auto. E trayecto aki lo tuma menos cu 5 minuut di bo tempo.Teniendo cuenta cu e pandemia di Covid-19, e salud di nos comunidad, miembro- y boluntarionan ta nos prioridad, pa e motibo aki Aruba One Happy Island Lions Club ta creativo y ta busca e miho forma pa organisa actividad cumpliendo cu e reglanan di departamento di salud publico pa un y tur ta protegi y ta keda sano.
Aruba Ban Yuda:
Un invitacion na comunidad pa ban yuda Aruba One Happy Island Lions Club yuda esnan den nos comunidad cu ta den necesidad. E siman aki waak den boso cashi caminda sigur tin pañanan den bon condicion cu ya no ta wordo usa y esaki lo por haya bon uso pa esnan den
necesidad. Tur donacion ta yuda.
Tambe ta posibel pa haci donacion riba cuenta na Aruba Bank # 6005880190 riba nomber di Aruba One Happy Island Lions Club. Lo tin un box disponible tambe riba diassbra 9 october pa esnan cu kier duna donacion den efectivo.
Pa mas informacion por bishita e pagina di Facebook di Aruba One Happy Island Lions Club of email ohilclubaruba@gmail.com .
Masha danki pa e cooperacion.


text:
Oranjestad-Den e congreso general di: CONFEDERACION CENTRO-AMERICANA Y DEL CARIBE (CCCAN), cu a tuma lugar na Vera-Cruz, Mexico den luna di November, na unda cu tabatin 29 federacion presente, Sra. Maureen Croes di Aruba a wordo elegi unanimamente como Secretaria General den e staf ehecutivo nobo, pa e periodo di 2015 pa 2019.Esaki ta un logro grandi pa un isla chikito manera Aruba.
Maureen ta un ex-landadora di Aruba.E ta un persona sumamente dedica , cu un conocemento amplio di e deporte, y cu ta percura pa keda semper na altura di tur acontecimentonan y cambionan técnico den e mundo di landamento en general. Actualmente su yiunan ta forma parti di e top-landadornan cu ta representa Aruba internacionalmente. Cu su contribushon profesional na e direktiva anterior di CCCAN, tabatin hopi bista riba su persona.
E direktiva nobo di CCCAN, bou normanan estricto di FINA,cu ta e órgano ehecutivo máximo den mundo di landamento , a nombra su representantenan den e comisionnan tecnico pa e cinco disciplinanan aquatico: landamento, landamento syncronisa, diving, waterpolo y open water. Dos oficial di Aruba a hanja nombracion pa ta miembro di e comisionan, y esaki ta un otro logro grandi pa nos pais Aruba.
Den e disciplina di landamento syncronisa a keda elegi Sra. Stella Leslie, y den landamento a keda elegi Sra. Mayens Tromp.
Sra. Stella Leslie a traha den e “Technical Committee” pa 8 anja como miembro di comishon di landamento syncronisa. Su persona ta “referee” certifica di nivel A di FINA y di UANA, cu hopi experencia local y internacional. Awor su persona tin e funshon di ta e presidente di e comishon tecnico di landamento syncronisa di CCCAN. Landamento syncronisa ta un deporte di nivel halto na Aruba, den region y mundialmente. Aruba ta den e topnan den e deporte aki.
Sra. Mayens Tromp a cuminsa traha como oficial na Aruba tempo cu su yiunan a cuminsa competi den landamento. Su persona ta un “starter” certifica pa FINA y di UANA, cu 25 anja di experencia local y internacional.Tambe e sa tin e tarea di ta e announcer na e competencianan organisa pa CCCAN, pa motivo di su dominio di diferente idioma. Ta prome biaha den historia cu Aruba ta hanja un representante den e comishon tecnico di landamento.
Sra. Mayens lo ta e unico persona femenino den e comishon tecnico di landamento pa e periodo aki.
Un di nos otro oficial den deporte di landamento, cu un trayectoria hopi largo, tanto local como internacional, ta Sr. Ronald Leito.Sr.Leito a logra algo historico pa Aruba,como cu e ta e unico oficial den Region cu tin Certificado International di FINA como Referee y Starter, cual ta e posicionnan cu ta lidera un competencia. Su persona tambe ta un oficial certifica di UANA.
Sr. Ronald Leito ta fungi como un oficial di AZB for di anja 1983, y cu su amplio experiencia
tambe a ehecuta trabounan den tur e otro posicionnan den competencia di landamento.
Durante e ultimo competencia internacional,esta CAC Vera-Cruz na Mexico, tur tres oficial tabata presente pa eherce nan trabau na un forma ehemplar.
Arubaanse Zwembond ta hopi orguyoso di tin personanan cu ta traha incansabelmente cu asina hopi amor y dedicashon pa e desaroyo di e deporte aquatico na Aruba, y ta desea di expresa nan aprecio y agradecimento na tur persona cu ta contribuyendo voluntariamente di un manera of otro pa engrandece nos deporte.


text:
Jenniffer Baez Garcia a gana medaya di Oro den e di XIV Costa Rica Open G2 event cu a tuma luga Diahuebs dia 25 di Augustus 2022 na San Jose den Palacio de los Deportes na Heredia.
Jenniffer Baez Garcia a participa den e categoria di damas -40 den Taekwondo Poomsae tradicional individual. Arianna Diaz Covarrubias ta e coach di Jenniffer Baez Garcia y tin e mesun vision cu Jenniffer Baez Garcia tin pa yega ariba e podium di mas halto den Poomsae. Nan ta train 8 ora pa dia pa perfecciona tur e movementonan den Poomsae.
Cu e logro na Costa Rica ta pone cu Jenniffer Baez Garcia hunto cu su coach ta bay pone mas enfasis ariba e reglamentonan nobo cu ta bay bin na vigor. Jenniffer Baez Garcia su meta principal ta pa alcansa un medaya den e categoria over 17 ariba Poomsae tradicional individual femenino.


text:
WILLEMSTAD — Liga MCB Promé Divishon ta kontinuá e wikènt aki ku e último wikènt di e buèlta di 6 den SDK pa despues e buèlta di 4 ranka sali djabièrnè 18 di sèptèmber binidero. Centro Dominguitu i Centro Barber su puesto den buèlta di 4 ta sigurá miéntras Undeba, Hubentut Fortuna i Victory Boys ainda ta den kontienda i lo lucha ku alma i kurpa pa logra drenta den e buèlta di 4. Miéntras ku lamentablemente Jong Holland si lo no por logra klasifiká mas pa e buèlta di 4.
E wikènt aki kos lo bai ta mas kayente ku nunka, weganan desisivo ta bai tuma lugá.
Liga MCB Segundo Divishon su buèlta di 6 a yega na su final kaminda Vesta, Inter Willemstad U.D. Tera Kòrá i Marquita ta e 4 ekiponan ku a logra klasifiká pa e buèlta di 4 ku a ranka sali djaluna último. Ya e 2 promé partidonan a tuma lugá kosnan ta pinta di bai bira sumamente interesante den e buèlta di 4 di Liga MCB Segundo Divishon.
Wega nan pa wikènt binidero, Liga MCB Promé Divishon buèlta di 6:
Wega nan pa wikènt binidero, Liga MCB Segundo Divishon buèlta di 4:
E partidonan di e wikènt aki ta tuma lugá na SUBT
Tabla di posishon Liga MCB Promé Divishon buèlta di 6:
Tabla di posishon Liga MCB Segundo Divishon buèlta di 6:


text:
WILLEMSTAD — Departamentu di arbitrahe di FFK ta bai organisá su di tres kurso di arbitrahe pa e aña aki. Despues di e otro dos kursonan básiko ku a resultá di ta un éksito, awor ta bai organisá e di tres kurso básiko pa tur hende di 14 aña òf mas pa dirigí entre otro weganan di sekshon hubenil ku ta e kategoria di U-11 te ku U-20 i tambe 3er divishon.
E kurso lo inisiá djamars, 19 di yüli 2016 i lo finalisá 6 di sèptèmber 2016 ku un èksamen. E kurso aki lo tuma lugá na Edifiso Mordy Maduro (FFK) i e orario lo ta di 18.00 pm pa 20.00 pm riba djamars i djaweps.
Pa inskripshon por tuma kontakto ku departamentu di arbitrahe na referee@ffk.cw òf via di telefòn na 7365057, 5112915, 5128617 i 5202587. Por inskribí te ku dia 18 di yüli 2016. Pa abo ku ta un hóben dinámiko ku outoridat i ku ambishon pa bira rèfri, esaki ta bo oportunidat!
Inskribí awe mes, departamentu di arbitrahe i FFK ta warda bo!


text:
Lancôme Travel Retail America a lansa su campaña global ‘Declaring Happiness’ na Aruba den partnership cu JL Penha Aruba. E campaña aki ta ilustra e pasion pa inspira y comparti e felicidad cu e muhernan pa haci nan bida mas bunita.
E evento pa lansamento di e campaña ‘Declaring Happiness’ a transmiti e mensahe di felicidad den henter e set-up tanto den e tienda di Penha como riba e plaza. Un decoracion den e colornan roos cu tambe tabata rekeri den e dress code pa e evento cu un toke di e color di e tema. Como invitado special tabata presente e famoso modelo, Sylvia Geersen, for di Hulanda cu a capta e atencion di e invitadonan pa su beyesa y carisma.
A trabes di un serie di evento ‘Declaring Happiness’ ta spera pa continua creando momentonan di felicidad pa tur e hende muhernan mediante e exploracion di diferente innovacion. Esaki lo ta centra den e consumidor den nan eventonan cu ta permiti pa fomenta un conexion mas profundo y compromiso cu e consumidornan. E ultrafeminidad, emocion, joie de vivre y beyesa semper tabata e curason di Lancôme’s DNA.


text:
Recientemente a tuma lugar un ceremonia chikito na Centro di Husticia Santa Cruz. Famia y coleganan a bini hunto pa e ocasion special aki. Den presencia di Sra. Irma Gordon altocomisario suplente di Polis a hiba palabra y gradicimento na Sr.Roberto L. Brown cu a cumpli 35 aña den servicio trahando y sirbiendo su pais na Cuerpo Policial Aruba.
Sr. Brown tin un trayectoria largo y cu hopi experiencia. E no ta desconoci den nos comunidad pa su creatividad carnavalesco y pa su obranan. Sr. Brown awendia ta docente na Scol di Polis E.J. Watty Vos, educando y formando hobennan pa bira polis. Pabien na Sr. Brown pa un trayectoria largo pero cu hopi logro pa a yega 35aña den nos organizacion policial.
Dos agente policial tambe a ricibi nan diploma den nan man. Despues cu a termina nan estudio di nivel 4 MBO. Ta trata aki di agente R. Hoen y D. Chirino cu for di man di Sra. Gordon a ricibi nan diploma cu exito.
Danki na famia di Sr. Brown, Hoen y Chirino pa e sosten duna na nan. Cuerpo Policial Aruba ta orguyoso di boso. Masha pabien y hopi exito!


text:
Mirando e reaccion sumamente positivo cu Aruparking a ricibi pa loke ta introduccion di nos app iParkMe entrante 8 di juli proximo, lo trece mas informacion riba e aplicacion aki pa smartphones.
For di basta luna caba Aruparking tabata mirando e diferente opcionnan cu tin riba mercado mundial pa loke ta aplicacionnan di parkeo riba celular. Despues di un analisis extensivo a tuma e decision cu lo bay cu e aplicacion di iParkMe y e app lo ta den operacion cuminsando 8 di juli 2016, brindando asina mas opcion di servicio na nos clientenan, facilitando di e forma aki e forma di pago pa parkeo.
Aruparking kier enfatiza cu iParkMe por wordo download gratuitamente, es decir, no mester paga pa bahe riba celular na e appstore di preferencia di e cliente of riba website di Aruparking aruparking.com.
E app iParkMe lo facilita ora cu un persona por ehempel ta den un meeting, e ta comiendo of ta shop, e no mester bay bek te na un parkeermeter pa extende su tempo di parkeo. Ta trata di un servicio opcional, e cliente mes ta dicidi si e ta haci uzo di iParkMe of ta prefera di uza e otro opcionnan di pago manera ta e smartcard of cash na e parkeermeter mes.
Na momento cu haci uzo di iParkMe lo tin un costo di 3 Dollar pa luna y e suma aki ta cubri henter e luna, es decir por haci uzo di e app 1, 2, 3 of cuanto biaha cu e usuario tin mester. E 3 Dollar aki ta pa cubri e servicio cu e compania ta provee, es decir, e no lo bay pa Aruparking. E compania a ofrece e prome 2 lunanan gratis pa asina e usuarionan siña conoce e servicio di iParkMe y despues uze na momento cu nan desea.
Aruparking a tuma e decision di bay cu e opcion aki despues di a compara e diferente opcionnan. Na Hulanda por ehempel, mester paga pa e app y tambe pa e sms cu ta wordo manda y na Merca tin diferente unda cu e cliente mester paga pa transaccion di entre otro 35 cent di Dollar cada biaha cu haci uzo di e app, cual lo sali hopi mas costoso cu e 3 Dollar pa uzo ilimita pa luna.
Durante e prome dos lunanan di servicio di iParkMe Aruparking lo evalua e posibilidad cu por ehempel si uza mas di X cantidad pa luna lo no mester paga e tarifa di 3 Dollar of algun otro incentivo, buscando asina e mihor manera pa sigui eleva e servicio cu nos ta brinda na usarionan.
Otro siman Aruparking lo ta presentando mas informacion cu sigur lo ta na beneficio di tur esnan cu ta bishita centro di ciudad.


text:
E organisacion di hoteleronan AHATA no tin nada contra cu esnan cu ta huur apartamento cu bishitantenan. Pero si nanta boga pa nan cumpli cu e mesun rekisito cu hotelnan, cu ta importante entre otro tambe pa e control di calidad.
CEO di AHATA Tisa LaSorte, tin miembro di e sector di apartamento y no ta mira nan como un competencia. Ta normal cu den mundo di turismo mester tin un variacion den tipo di acomodacion pa esnan cu ta bishita Aruba. “Cada bishitante tin su preferencia y esey ta normal. No ta mira cu e porcentahe aki ta mas halto di loke e tabata e ultimo añanan.”
LaSorte a splica cu mester un reforma di e ley cu ta controla e sector ey. Tin diferente ley y no un solo ley pa controla e area ey.
Loke si AHATA ta boga p’e ta cu e rekisitonan mester ta igual, mirando cu nan ta den e mesun sector. Nan mester paga nan impuestonan y cobra e turistanan e mesun impuesto cu hotelnan tambe ta cobra y mas importante, nan mester tin tur permiso na ordo. “Esaki ta importante pa control di calidad di e producto. esaki falta ainda.”
LaSorte a splica cu mester un reforma di e ley cu ta controla e sector ey. Tin diferente ley y no un solo ley pa controla e area ey.
AHATA ta preocupa pasobra no sa ki momento ta yega den un operacion cu no ta perde placa. P’esey ta hopi importante e reformanan cu Aruba a bay di acuerdo caba cu nan den e fiansa cu Aruba a ricibi di Hulanda.
E organisacion di hoteleronan ta enfoca riba futuro. Pronto lo habri su portanan pa cuminsa huespednan Radisson Blue (Aqua Blue), mientras cu Embassy suites ta den renobacion y Sint Regis ta bou construccion. Nan mes no a haya informacion, pero a tende cu esun di Zsero Colorado ta bay cuminsa construccion.


text:
BRÒMER TA DRENTA MONDI
Den oranan di anochi, alrededor di 9.35 or, riba djadumingu 12 di desèmber, sentral di polis a risibí notifikashon tokante aksidente ku un bròmer riba Kaminda Sorobon. Pa motibu deskonosí e shofùr a sali for di un bògt i a bai resultá den mondi. Ambulans a transporte pa hospital pa tratamentu médiko.
SKUTER ENBOLBÍ DEN “HIT & RUN”
Alrededor di 8 or di anochi, riba djadumingu 12 di desèmber, a drenta notifikashon a drenta sentral di polis ku un “hit & run” a tuma lugá riba Kaya Internashonal. Na yegada di patruya na e sitio shofùr di un skuter a deklará ku e tabata koriendo riba Kaya Internashonal. Un pikòp ku tabata biniendo for di Bulevar Julio A. Abraham a kue un bògt demasiado grandi na e krusada T ku ta konektá e dos kareteranan aki ku otro, pa kore subi Kaya Internashonal. Shofùr di e skuter mester adesviá pero tòg e pikòp a alkanse dor di kua el a kai. E pikòp a sigui kore bai. Ambulans a transportáshofùr di skuter pa hospital pa kòntròl médiko.
DETENSHON PA MALTRATO
Den oranan di mardugá di djadumingu 12 di desèmber a detené un hòmber di inisial B.J.F. 55 aña di edat, en konekshon ku menasa, maltrato ku un arma i intento di asesinato. E sospechoso a maltratá un hòmber ku un harpun na un kas situá na Kaya Blenchi i despues a bai ku un outo di marka Hummer. A top’e i a detenéna Kaya Linda. A konfiská e harpun pa investigashon mas aleu. Ambulans a transportá e víktima pa hospital pa tratamentu médiko.
BUS ENBOLBÍ DEN AKSIDENTE
Alrededor di 10.50 or di anochi, riba djasabra 11 di desèmber, un aksidente ku un bus a tuma lugá riba Kaminda La Union. Ambulans a transportáshofùr di e bus pa hospital pa tratamentu médiko. Kousa di e aksidente no ta konosí.
MOLÈSTER DI KACHÓ
Wikènt tras di lomba tabatin diferente notifikashon tokante molèster di kachó. Ta trata aki di kachónan ku ta kana los i ta sòru pa molèster pa habitantenan den besindario, kachónan agresivo ku ta ataka hende, etc.


text:
A DETENÉ HÒMBER DURANTE DI ENTRADA HUDISIAL
Den oranan trempan di mainta riba djabièrnè 4 di yüni a tene un entrada hudisial den un kas situá na Amboina. Aki a detené un hòmber di inisial J.G.S. di 26 aña en konekshon ku menasa i destrukshon. E entrada hudisial tabata den kuadro di un kaso di destrukshon i diferente kaso di menasa ku arma.
AINDA BASTA PROSÈSFERBAL PA MANEHÁ SIN FAHA DI SEGURIDAT BISTI
Durante un kòntròl di tráfiko na Kaya Korona riba djaweps 3 di yüni, a kontrolá 18 vehíkulo durante kua tres shofùr a risibí un prosèsferbal. Dos shofùr a haña prosèsferbal komo ku nan no por a mustra dokumentunan di seguro bálido i un shofùr a haña prosèsferbal komo ku e no por a mustra un reibeweis bálido.
Den e dianan tras di lomba a duna but tambe pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin faha di seguridat bisti. Prinsipalmente pa e último dos violashonnan menshoná ta duna mas i mas prosèsferbal.
Faha di seguridat
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Telefòn selular
Uzando bo telefòn selular miéntras bo ta manehá, bo ta hinka bo mes, pero tambe otronan den peliger. Pasobra ora nos ta uza nos telefòn nos ta ménos alertá.
Pone bo telefòn for di bista. Asina bo ta prevení e tentashon pa wak tòg. Ora bo ta partisipá den tráfiko, sea ta ku outo òf riba baiskel, ta importante pa bo ta konsientemente presente. Si bo tin un persona ku ta ferwagt un mensahe òf yamada di bo, mèldu nan promé ku por ehèmpel bo subi outo, ku bo no ta bai ta alkansabel pa un ratu.
Dokumentunan na òrdu
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
A DETENÉ HÒMBER PA MALTRATO
Riba djárason 2 di yüni a detené un hòmber di inisial D.D.D. di 39 aña di edat pa maltrato. Ela maltratá dos persona.
KIEBRO DEN KAS
Entre djamars promé di yüni i djárason 2 di yüni, deskonosínan a bai ku un suma na sèn kèsh for di un kas situá na Kaya Aruaco. Ta investigando e kaso.


text:
Kralendijk – ‘Un yabi ku ta pega na bo skouder’ òf ‘un chip di 5G ku ta inyektá den bo kurpa’, ta algun di e pensamentunan robes ku a bini dilanti durante seshon di informashon pa hòbennan. Despues di a haña informashon korekto di ekspertonan, sinkuentikuater alumno di MBO a registrá i a kuminsá bakuná.
E hóbennan a partisipá boluntariamente na seshon di informashon
pa papia di idea ku ta reina tokante e bakuna. Meta di e seshonnan tabata pa kombersá ku e hóbennan i informá nan korektamente. Departamento di Komunikashon di Entidat Públiko Boneiru a organisá e enkuentronan.
E hóbennan a trese nan pensamentunan dilanti tokante e bakuna kontra e vírùs di corona. Mayoria informashonnan nan ta haña riba retnan sosial. Hopi biaha e ideanan akí no ta kuadra ku realidat. Por ehèmpel e idea ku den e bakuna tin un chip di 5G. Òf e idea ku e bakuna ta malu, pasobra e ta pone ku una bes bakuná, yabi ta keda pegá na kurpa. Tin hóben ta kere tambe ku e bakuna ta afektá fertilidat, ke men ku nan no por haña yu fásilmente despues di bakuná.
Durante e enkuentronan e hóbennan por a hasi pregunta na un dòkter ku tabata presente. Departamento di Komunikashon ta satisfecho ku despues di e enkuentronan informativo, sinkuentikuater hóben a skohe pa nan bai bakuná. Na tur tin 93 alumno di MBO a partisipá na e seshonnan. E departamento ta organisá pronto mas aktividat tokante bakunashon kontra corona pa hóbennan.


text:
WILLEMSTAD — Djamars, 9 di ougùstùs último nos selekshon nashonal di dama U-15 a sali rumbo pa Orlando pa partisipá na e kampionato di dama kategoria U-15 di CONCACAF.
Durante nos promé enkuentro, nos selekshon a sa di gana Anguilla ku skor di 3-0.
E golnan a keda anotá pa Staygin Stephens na di 33 minüt di e partido miéntras Lindsey Hart a anotá e 2 otro golnan na di 65 i 70 minüt di e partido i asina sigurá nos promé viktoria den e kampionato aki.
Skema di e sobra partidonan:
Un pabien ta bai na tantu e hungadónan i tambe staf di nos selekshon di dama U-15.


text:
Traimerdia ta resorta bou di Ministerio di Asuntonan Social y Labor.
Meta di Traimerdia: formenta desaroyo y formacion sano di nos muchanan, pa medio di un cuido y guia di calidad despues di oranan di scol.
Traimerdia ta destina pa muchanan cu ta bai scol preparatorio, basico y special. Centronan ta situa den edificionan di scol.
E muchanan ta ricibi un acogida cu tin mas tanto posibel e calor di un hogar.
Bou guia profesional e muchanan ta haña guia den nan desaroyo, pa loque ta e aspectonan cu tin di haber cu enseñansa en general, guia den trahamento di huiswerk, descanso obligatorio y actividadnan riba tereno di musica, baile, drama, pintamento, obra di man, deporte y recreacion.
Muchanan tin oportunidad amplio pa hunga y desaroya nan mes pa medio di wega y na mes momento wordo guia den nan desaroyo social-emocional.


text:
Tempo: Parcialmente te hopi nubla cu chens pa awasero breve. Den marduga y mañan: parcialmente nubla te brevemente hopi nubla cu localmente un awasero.
Temperatura maximo 31 grado Celsius y temperatura minimo 25 grado Celsius.
Solo lo baha awe nochi 6:19 pm y lo sali mañan mainta 6:30 am.
Biento: Modera for di direccionnan entre noordoost y oost; forsa 3 te 5 (12 te 39 km/ora, 7 te 21 nudo). Den dia posiblemente fuerte den rafaga; forsa 6 (40 to 50 km/hr, 22 to 27 nudo).
Situacion general di tempo:
Den proximo 24 ora humedad y instabilidad treci den region pa un disturbio riba nivelnan mediano y mas halto di atmosfera lo pone hopi nubia pasa riba area local. Pa e motibo aki por spera specialmente den oranan di marduga y mainta localmente algun awasero cu posibilidad di lamper cu strena.
Condicion di lama:
Olanan di lama lo ta for di direccion oost cu haltura di 4 te localmente 7 pia. E olanan di mas halto na costanan oost te noordwest di e isla, caminda nan por yega 8 pia.
Fenomenonan special: ningun
Tempo tropical significante: ningun
Potencial di awasero pa proximo 24 ora: 1 te 5 mm; localmente esaki por varia.
Registracion di temperatura (Celsius) y awasero (mm) den ultimo 24 ora:
Airport max 30 / min 24 / 19.8
Pronostico di tempo pa proximo tres (3) dianan:
Levemente te parcialmente nubla cu localmente un awasero breve. Biento lo ta modera for di direccion noordoost te oost; den dia basta fuerte den rafaga; temperatura max / min lo ta: 31/25


text:
Despues di hopi expectativa Lisette Malmberg y Eddy Bennet a yega oficina di Conseho Supremo Electoral cu un lista di 17 candidato. Den e ultimo eleccion el a bay cu un lista combina cu UPP di 18 candidato.
Si analisa e lista aki cu esun combina, e unico dosnan di PPA di e ultimo eleccion ta Eddy Bennett y Jacky Woodley. E lider di PPA na salida a expresa di ta contento pa algo nobo cu a nace, apesar cu esaki tabata apenas tres siman cu tabatin pa hinca tur cos den otro. Esey ta e motibo cu nan tin 17 candidato so.
PPA ta representa tur districto di Aruba y areanan di gobernacion, pa logra lo miho den un gobernacion.
Riba e lista tin docente manera Natalie Geerman, trahado social manera Enid de Kort y personahe conoci den comunidad Latino manera Winston Tavarez.
Na final el a bisa cu pa loke ta Landspakket, nan pensamento ta den alineacion cu Hulanda. Ta cambionan cu mester a ini cu nan hopi tempo pasa pa yega na un maneho sostenibel.
E lista di PPA ta consisti di e siguiente personanan.
Lisette Malmberg
Natalie Geerman
Joseandro Chiquito
Enid de Kort
Evelin Dumfries
Michele Brooks
Iwan Vasilda
Eugenia Andries
Claudia Nooren Ruiz Vasquez
Franklyn Bernabela
Hendrik Schaap
Winston Tavarez Portes
Darlene Birsby
Jacky Woodley
Deyanira Zuñiga
Angelo Maduro
Charles Bennett
Malmberg a splica cu ta traha pa haya representacion serio prome y si pueblo dicidi, e chens pa goberna


text:
David Seferina Parlamentario pa frakshon di MFK: Petishon pa dirigí pregunta na Minister di finansas
Presidente di Parlamento di Kòrsou
Señora Ch. America-Francisca
Wilhelminaplein # 4
PRESENTE
Willemstad, 25 di augustes 2022
Tópiko: Petishon pa dirigí pregunta na Minister di finansas
Señora America-Francisca,
Pa medio di e karta aki, hasiendo uso di artíkulo 96 di Reglamentu di órden di Parlamento, mi kier pidi bo persona pa dirigí e karta athunto na Minister di finansas, señor Javier Silvania.
Danki pa e koperashon.
Atentamente,
David Seferina
Parlamentario pa
frakshon di MFK
Minister di finansa
Señor Javier Silvania
PRESENTE
Kòrsou, 26 di ougùstes 2022
Tópiko: pago di gratifikashon (San Antoni) pa entidatnan ku ta wòrdu supsidiá dor di gobièrnu
Apresiabel señor Minister Javier Silvania,
Na yüni último a paga trahadónan públiko e gratifikashon(esta e “San Antoni”) di naf. 1750,-, den mesun rosea gobièrnu di Kòrsou públikamente a primintí ku lo bai duna gratifikashon na e trahadónan di e entidatnan semi-/gubernamental tambe. A bai mas aleu di a publiká e lista di entidatnan semi-/gubernamental ku lo paga esaki na e trahadónan.
Suskrito a wòrdu aserka pa diferente siudadano ku ta laborá na un di e entidatnan semi-/gubernamental ku e preokupashon ku nan no a risibí e “San Antoni”, asta a wòrdu bisa ku lo no bai risibí esaki pa motibu ku a uza esaki pa paga otro kos. E pregunta ku ta surgí ta, e desishon pa no paga, ta di parti di gobièrnu òf di e entidatnan semi-/gubernamental.
Pa e motibunan ariba menshoná i hasiendo uso di artíkulo 96 di Reglamentu di órden di Parlamento di Kòrsou, suskrito kier a hasi Minister Javier Silvania e siguiente preguntanan;
- Gobièrnu a hasi e pago pa gratifikashon na e entidatnan semi-/gubernamental?
- Kua ta e entidatnan ku a risibí esaki?
- Tabatin palabrashon ku e entidatnan semi-/gubernamental ku e sèn risibí lo ta designá pa pago di gratifikashon?
- Kuantu sèn kada un di entidatnan aki a risibí di parti gobièrnu pa ku e pago di gratifikashon?
- Kon minister lo bai kontrola ku enberdat e entidatnan aki a uza e sèn pa pago di gratifikashon?
- Si e entidatnan aki no paga trahado kiko ta e siguente paso ku minister lo bai tuma?
Sperando ku Minister lo kontesta nos karta den e tempu definí den e protokòl firma entre gobièrnu di Kòrsou i Parlamento.
Atentamente,
David Seferina
Parlamentario pa
frakshon di MFK


text:
Lokal
“TREMENDO” ta título di e Kantika Nobo Nobo di Shamiro Anita
Willemstad – “TREMENDO” ta tåtulo di e kantika i videoclip nobo nobo ku Shamiro Anita a kaba di lansa, después di su último hit titula “Sigui Pa Dilanti”. Ta trata aki di un tremendo kantika di alabansa di kual su koro ta bisa “Mi tin un Maravioso Dios. Dios riba tur kos. Soberano Rei, pa semper lo bo tei. Tremendo Salbador. E Dios di e universo. Bo amor ta eterno. Bo grasia infinito”.
E kantika nobo titula “Tremendo” aki ta su di 2 kantika na Papiamentu ku Shamiro a lansa aña aki, despues ku e la ekspandé su musika internashonalmente ku su ultimo hitnan na Spaño, kualnan ta “Guiame”, “Cuidaras di Mi” i “Volare”. Tur hende ku skucha i kanta e kantika “Tremendo” aki, alabando Dios, lo sinti un tremendo pas i alivio di e kosnan negativo di tur dia.
Tur Shamiro su kantikanan na spaño a bira un hit riba Youtube, i ketu bai ta sigui krese tur dia. P’esei no tin duda ku e kantika nobo titulá “Tremendo” aki tambe lo bira un hit den tur nos paisnan ku ta papia papiamentu, manera na Aruba, Bonaire i Hulanda.
Kòrsou i mundu kompletu a pasa i ta pasando den momentunan disifil, p’esei Shamiro su musika ta sigui yuda hopi hende tantu lokal komo internashonal. E tremendo kantika i videoclip nobo aki, titula “Tremendo”, den kombinashon ku su otro kantikanan ta motiva i enkurashá, pa lanta para, no entrega, no wak patras i kontinua, paso awor ta e momentu pa alaba nos maravioso i tremendo Dios pa nos por “Sigui pa Dilanti” ku hopi bendishon.
Shamiro ta gradisi Dios na promé lugá i tur hende ku ta sostené, wak i/of skucha su musika. Su petishon ta pa sigui kompartí su musika ku tur famia, amigu i konosi. Su orashon ta pa mas i mas hende rònt mundu keda bendishoná pa medio di e mensahenan positivo di Dios den su musika. P’esei su petishon ta pa tur hende sigui kompartí su musika ku tur famia, amigu i konosi pa asina mas i mas hende rònt mundu por alaba nos Tremendo Dios i “Sigui pa Dilanti”, paso Dios su Amor por Move Tur Montaña.
Riba Youtube na https://www.youtube.com/watch?v=H1POsQk4dvs por wak e videoclip nobo titulá “Tremendo” aki di Shamiro i/òf tur su otro videoclipnan buskando Shamiro Anita.
Riba e potrPt por mira Shamiro durante grabashon di e videoclip “TREMENDO” ku a ser filma aki na Kòrsou na Seru di Orashon.
Lokal
Sentensia den kaso inex….. Robo di 600 kilo di kokaina for di warda di polis un frakaso total
WILLEMSTAD. Ayera korte di promé instansia a dikta sentensia den e kaso di ladronisia di 600 kilo di kokaina for di warda di polis na Rio Canario, loke a sosodé na òktober 2018.
Ta un kaso ku a sakudí e komunidat di Kòrsou kompletu, a haña atenshon den eksterior i a pone kuerpo polisial internamente ariba abou pasobra no ta nada normal ku ta logra hòrta for di prizon.
Polisnan mes na sierto momento tabatin miedu, tabata deskonfiá otro, no kier a papia i no tabata sa kon anda, mirando e suseso teribel ku a surgi di e ladronisia di droga for di warda di polis. Pa kolmo a resultá ku a uza ekiponan sumamente pisá i sofistiká ku tabata hòrtá for di Brantwer, anto e idea ku aki ta trata di trabounan hasí pa e gèng ARMY a trese ainda mas sustu den tur hende su kurpa, pasobra ta keda demostrá ku e grupo aki klaramente no ta baha kabes pa apsolutamente nada, ningun hende ni instansia.
Awor pa kolmo tur 3 e sospechosonan den e kaso aki, inkluso e agente polisial Mariens Mariano di 33 aña di edat, a sali liber di e akusashon ku nan tabata metí den e kiebro aki den warda di polis na Rio Canario. Korte únikamente por a sentensiá Mariens Mariano na 6 aña kastigu di prizon pa su envolvimentu den importashon di 340 kilo di kokaina, trafikashon i malversashon kometé ku su arma di kandela reglamentario.
Na opinion di korte deklarashonnan di testigunan anónimo no ta pruebanan sufisiente.
Kantidat di testigunan anónimo tabatin, anto pa kolmo ku deklarashonnan ku ta kontradesí otro.
Por ehèmpel tabata papia di testigunan ku a keda identifiká komo A17, A18, A19, A20, A21, A22, pero al final nada kontundente no a bini afó. 5 otro siudadano a keda kondená, pasobra nan tabata metí den e otro trafikashon di droga ariba menshoná.
Un sospechoso a risibí kastigu di trabou di 100 ora i 4 otro sospechoso a haña kastigunan di prizon ku ta varia di 6 pa 24 luna.
Mas aleu den e komunikado ku Ministerio Públiko mes a emití ta bisa ku 2 ruman di 27 i 21 aña a keda kondená na kastigunan di prizon di 3 i 7 aña pa e rason ku nan tabata envolví den menasanan serio ku arma di kandela i poseshon di arma di kandela. E ruman mas hóben (esun di 21 aña di edat) a keda kondená pa preparashonnan hasí pa kometé asesinato, trafikashon di droga i estafa di un empresa di seguro. E siguiente kastigunan a keda diktá pa e personanan menshoná:
– Julio Cesar Sanchez Pretel, kolombiano di 62 aña di edat, 2 siman di prizon, mas un kastigu di trabou di 100 ora i un periodo di prueba di 2 aña.
– Niolan Anthony Lopez Penha di 38 aña di edat, kastigu di prizon di 24 luna.
– Judrick Gregoria Urbano di 27 aña di edat, kastigu di prizon di 36 luna.
– Curtis Ginneton Jones di 38 aña di edat, kastigu di 6 luna.
– Rachid Urbano di 22 aña di edat, kondená na e suma di daño i perwisio di Nafl. 6.243.90
– Alberto Paula Toribio nasé na Repúblika Dominikana di 32 ana di edat, 6 luna di prizon.
– Mariens Migelangelo Mariano (eks agente polisial) di 33 aña di edat, 6 aña kastigu di prizon.
– Ingemar Timothy Tromp di 28 aña di edat 12 luna kastigu di prizon.
Lokal
Kuminsa ku kouseband…… “Nos tur ban kunuku, planta i krese nos pais”
Willemstad — Siman di kultura dje aña aki tin komo tema: ‘Ban Kunuku, Ban Planta’. Bida ta kuminsá ku plantamentu di mata. Plantamentu ta krusial den desaroyo di kultura di hende rònt mundu.
E mata ta kuminda — fruta, bèrdura — nesesario pa sobrebibensia i salú di hende i bestia, i ta forma parti di kultura di un país.
Tantu den su forma krioyoyo di prepará kuminda i komo parti di selebrashonnan spesifiko manera Pasku, risibimentu i selebrashon di aniversario. Laga nos tur ban planta. Djis kòrda riba e fiesta di Sehú, kaminda kosecha, baile, músika i presentashon di fruta i bèrdura kosechá na kunuku ta bin huntu den un selebrashon kultural ku musika i kanto tipiko di nos país. Tur aña nos ta marcha i selebrá den kayanan di Otrobanda lokual nos a kosecha den kunukunan di Bandabou i Bandariba. Den e kuadro di e selebrashon kultural ‘Ban Kunuku, Ban Planta’, e skol básiko ‘Fatima College’ a pidi Partido Inovashon Nashonal (PIN) pa duna un workshop di plantamentu pa hinter e skol.
Ayera 28 di september 2022 PIN a siña e muchanan di e diferente añanan eskolar for di nos chikititunan (“kleuter”) te ku grupo 8, un total di mas o menos 350 mucha, kon ta poné tera i planta ku simia den un kùp. PIN a spliká e muchanan kon ta kuida pa e simia lanta kabes i bira un mata ku después por planta den un baki mas grandi of den tera, hasta den un krans di otro mata pa spar awa. Nos a skohé bonchi largu, “kouseband”, pasobra e ta nasé den menos k’un siman i ya den mas o menos 3 luna di tempu por kosechá. Kouseband ta un bonchi fasil pa prepará na diferente manera, hopi dushi i salú! Un danki di kurashon na direktor, staf i maestronan di Fatima College ku a mira e importansia di laga mucha siña planta for di chikí. Laga nos tur ban planta!
Lokal
Colon ta e promé barku ku ta trese karga pa almasená na Bullenbaai
Willemstad- Djarason 28 di sèptèmber, pa 4’or di atardi, a marka un momentu históriko ora ku e botonan di tou Manta i Ola i e boto NC 6-L di Kompania di Tou Kòrsou (KTK) a guia e barku Colon pa mara na Bullenbaai Jetty-1. E barku Colon a bini ku un karga di 600.000 barí di ‘fuel oil’ pa almasená na nos terminal. E terminal di Bullenbaai ta un terminal kaminda normalmente ta almasená krudo na gran eskala. Durante di e último 4 simannan, Curaçao Refinery Utilities (CRU) a realisá hopi trabou pa perkurá ku e terminal ta kumpli ku e normanan di seguridat haltu rekerí, i alabes a kombertí parti di e terminal den un terminal dediká speshalmente na almasenahe di ‘fuel’. Entretantu CRU a bolbe duna oportunidat di empleo na 20 èks-trahadó. Oumento di aktividatnan na e terminal na Bullenbaai sigur ta nifiká mas aktividat pa KTK tambe.
E barku Colon a trese e promé karga di produktonan petrolero pa almasená na Bullenbaai komo parti di e akuerdo entre CRU, e kompania supsidiario di Refineria di Kòrsou (RdK), kual ta permití Caribbean Petroleum Refinery (CPR) almasená produkto na e terminal di Bullenbaai. E akuerdo di almasenahe ta pará lòs for di e akuerdo di mas aña pa operashon di refineria i e terminal na Bullenbaai ku Refineria di Kòrsou i CPR ta negoshando aktualmente. E akuerdo ta enserá ku lo por almasená te ku 7 mion barí di produkto na e terminal.
CRU i RdK tabatin basta trabou di preparashon promé ku por a kuminsá risibí produkto pa almasenahe na Bullenbaai atrobe. E trabounan a keda konkluí nèt na tempu pa por a risibí Colon komo promé barku. E terminal awor por almasená 2.4 mion barí di fuel oil, 4.1 mion barí di krudo i 350 mil barí di ‘diesel’. CPR lo hasi uso di henter e kapasidat di almasenahe, pues por spera mas barku ku produkto pa almansená próksimamente na Bullenbaai. Oumento di aktividatnan na Bullenbaai ta kontribuí na sosten di KTK komo un di e servisionan ku ta vital pa realisá aperturá di nos refineria.
Mientrastantu, e negosashonnan entre RdK, Gobièrnu di Kòrsou i CPR ta kanando ku e meta firme pa yega na un ‘Heads of Agreement’ mas pronto ku ta posibel.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Ruthlene a warda pa anuncia riba su facebook cu e ta sperando baby riba diadomingo 1 di april, cu a crea duda si di berdad cu e ta na estado of ta un ‘1 april mop’. Sinembargo a resulta cu Ruthlene Flemming y su pareha Sherwin Sanchez ta sperando yen di alegria yegada di nan baby na september 2018.
Ruthlene a comenta cu aparte di su pareha y su yiu grandi Joshua, cu nan a bisa desde comienso, el a warda te dia cu el a cumpli aña na maart pa duna e noticia na e famia. Nan a organisa un brindis intimo unda nan a invita mayornan di ambos, ruman homber di Ruthlene y tres friend hopi cerca di ambos. “Nos a announce den un forma di un wega cu nan mester a habri un regalito tur hende na e mesun momento y adivina kico e kiermen. Claro tur regalo tabata un item di un baby. Hopi emocional, alegria y hopi hopi grito nan a haya sa cu nos ta ‘expecting’ un baby”.
Riba nos pregunta na Ruthlene si e ta desea awor un yiu muher, el a contesta cu e tin dos yiu homber Joshua (12 )y Easton (2), cu e ta stima nan super hopi. Nan ta mega pega cu mami y mas cu claro ta un anhelo di su curason pa e tin un yiu muhe. Sherwin ta desea intensamente un yiu muhe y su motibonan ta; pa di prome un yiu muhe ta pega mas cu e tata y di 2 dos, e kier pa e ta mesun bunita cu e mama. Esey ta loke Sherwin ta bisa tur hende constantemente.
Sinembargo nan ta laga tur cos den man di Dios confiando cu e lo duna nan un baby sano y su boluntad sea haci. Si ta un mucha muhe nan lo ta ‘over the top happy’ y si ta un mucha homber igualmente. Ruthlene a finalisa bisando: “Pero si bin un mucha homber again, I meant to be the Queen”. Den edicion di FOCUS di mei Ruthlene ta conta den detaye unda y con el a topa cu Sherwin Sanchez. Ki a haci cu el a conkista su curason completamente! Keda pendiente pa edicion di FOCUS pa luna di mei.
Photo shoot di FOCUS edicion october 2015 Fotografo: Jimenez Photography


text:
Aruba su pasatiempo faborito nobo ta beach tennis. E deporte ta creciendo masha hopi mes aki na Aruba, cu varios shen hungador subiendo e santo tur siman pa liganan, torneonan of djis pa pasa pret. Diasabra anochi ultimo, un grupo di hungador dedica a bishita The Hollywood Smokehouse pa recarga despues di un dia di wega di torneo. The Hollywood Smokehouse, awo situa na Alhambra Casino & Shops na Eagle Beach, ta e unico smokehouse autentico na Aruba, ofreciendo hickory smoked pulled pork, beef brisket, ribs, hamburger y mas, sirbi cu sausnan y acompañantenan traha na e restaurant mes. Faboritonan local na Hollywood ta inclui e smoked grouper tacos y e Korean lettuce wraps (cup di butter lettuce sirbi cu Asian slaw, Korean BBQ saus, y un escohencia di pisca, pulled pork of pecho di galiña). E smokehouse su blackberry bourbon lemonade tambe ta sumamente popular y ta e manera perfecto pa acompaña tur e delicioso cuminda di southern smoked barbecue! The Hollywood Smokehouse ta habri den siman di 5pm pa 10pm, y den fin di siman di 12’or di merdia te cu 10pm (sera riba diamars). Pa mas informacion, bishita nan riba facebook of yama 280-9989.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
WILLEMSTAD — Manera ya nos a avisá, Liga MCB Terser Divishon lo kuminsá djadumingu 25 di febrüari próksimo, 16:30 pm na tereno di FFK. Lo bai tin 2 enkuentro riba e gran apertura di Liga MCB Terser Divishon. E promé lo ta entre Haitian Union Club ku Real Buena Vista i mas despues Caribbean International University lo enfrentá Atletico Saliña.
Liga MCB Terser Divishon 2018 lo konta ku partisipashon di 5 ekipo.
E ekiponan aki ta lo siguiente:
- Haitian Union Club
- Caribbean International University
- Real Buena Vista
- Inter Willemstad
- Atletico Saliña
E partidonan di Liga MCB Terser Divishon lo tuma lugá riba djadumingu atardi bai kue anochi na tereno di FFK i ta planiá pa terminá den komienso di yüni.
Skema pa e próksimo partidonan di Liga MCB Terser Divishon:
*Tur e partidonan aki ta tuma lugá na FFK!
Un yamada ta bai na hinter e pueblo di Kòrsou pa asistí na e tremendo partidonan di Liga MCB Terser Divishon. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!
Kòrda ku tur e partidonan aki ta grátis!
MCB i FFK ta wardabo!


text:
Negoshinan na Aruba ainda ta hopi fragil
All Stories
ORANJESTAD (AAN): Den fin di siman, AVP tabata den e bario di Bushiri cu dialogo riba 'Bon Comun'.
Segun Parlamentario Tevreden di MEP:
ORANJESTAD (AAN) – Parlamentario Ricky Hoek a hiba palabra den conferencia di prensa di Gobierno,
ORANJESTAD (AAN): Den fin di siman cu a pasa, Partido AVP tabata den e bario di Noord cu dialogo riba “Bon Comun”.
ORANJESTAD (AAN): Partido AVP ta di opinion, cu na Aruba nos Mamanan cu ta biba diariamente cu e preocupacion di falta di placa,
ORANJESTAD (AAN): Segun Clifford Heyliger di Partido AVP, cu asombro el a tuma nota di e postura arrogante di algun ministro di e gobierno actual.
ORANJESTAD (AAN): E dama Abigael Arends, kende den eleccion pasa a aparece riba lista di Partido AVP, ta opina cu ‘hiba combersacionan sano y yega na solucion’ cu lo por beneficia tur dos banda.
Clifford Heyliger di AVP ta convenci cu ‘Post Goederen en diensten’ ta e cartera di Gobierno pa paga friends and family
ORANJESTAD (AAN): Segun Clifford Heyliger di Partido AVP, durante tratamento di presupuesto 2022 den sala di Parlamento tabata tin hopi ataque personal y poco contenido.
E ta lamenta cu oposicion a vota contra:


text:
WILLEMSTAD — Liga Lito, patrosiná pa MCB, ta e liga di futbòl pa nos muchanan di U-6 ku U-8 (edat bou di 6 i 8 aña) ku kada dos siman riba djadumingu di mainta pa mèrdia, ta ehersé nan deporte preferí na tereno di FFK.
Despues ku aña pasa, 14 di dezèmber 2014 a klousura Liga Lito pa e aña ei, kaminda nos muchanan, coachnan, mayornan i un gran públiko a gosa un bòl, den presensia di Lito, ku tambe a asistí na klousura di su liga, MCB i FFK kier a anunsiá e apertura di Liga Lito 2015.
Esaki ta tuma lugá djadumingu aki, 26 di aprel 10or di mainta na tereno di FFK.
FFK kier a yama danki na tur e timnan ku a partisipá na Liga Lito, e coachnan, mayornan, prensa, rèfrinan, komishon Lito, nos spònser MCB, Lito i tur ku a duna un aporte na un eksitoso liga Lito di aña pasa i ta spera tur hende ku e mesun entusiasmo pa nos por tin un Liga Lito 2015 eksitoso e aña aki tambe.
Un yamada ta bai na hinter e pueblo di Kòrsou i spesialmente e fanátikonan di futbòl pa asistí na e liga dediká nos chikitin nan. Bin presensia e weganan aki ku ta kompletamente grátis i disfrutá di e partidonan aki ku hinter bo famia.


text:
Kier a expresa nan gratitud na un y tur cu a compaña e famia durante condolencia y entiero di Lysandra. Nos famia ta gradicido pa e muestra di amor y cariño brinda na nos, na memoria di Lysan. Danki pa boso yamada telefonico, mensahenan via medionan social, krans, musica, canto, bunita response cu nos Pastoornan, un misa yen di hende, tur e carchi y flornan…boso presencia tabata di gran consuelo pa nos famia.
Ya ta 1 luna, cu nos Lysan a bai sosega. Tur dia e ta den nos mente, curason y oracion. Nos ta sigur cu Dios tin un bunita lugar den shelo pa Lys.
Invitacion pa Santo Sacrificio di Misa:
Diahuebs, 25 di november pa 7’or pm
Na Parokia Inmaculada Concepcion na Sta. Cruz


text:
Un contribucion di Al Figaroa…
Querido lesado,
Ultimo tempo bo ta tende y mira den diferente medio di comunicacion, boluntarionan cu ta dedica nan mes y nan tempo precioso pa yuda y salba diferente bestianan den necesidad y dificultad. Sea ta uno maritimo o terestial, nan ayudo ta tur caminda debi na e amor cu nan tin pa nan. Nan causa no por wordo yama digno pero mas bien derecho. Acaso nos no ta biba den un mundo caminda criaturanan tin mes tanto derecho cu un ser humano?
Ta oktober, luna di flor, nos ta canta hunto cu gracia, ta luna di amor. Bo por mira tur e Santonan ta briya cu Splendor. Pero awe ta otro, awe ta cuatro di oktober, un dia special pa hopi y pa varios un dia sin balor. Den historia y pa loke lo sigi despues, uno nunca lo no realisa nunca si uno no a wake mas a leu. Si, cuatro di oktober, dia di bestia of manera ami gusta bise, dia di tur criaturanan. Inspiracionan semper tabata existi pero manera semper, hopi biaha ta bay perdi. Na Aruba ta conta cu …
Tur mainta Goy Cora ta sali dunanan cuminda y papia cu nan.
Continue reading “Francisco… Un storia Arubano…”


text:
PAPENDAL, Hulanda – Brian Mariano lo ta bek riba pista di atletismo djasabra 11 di mei durante di e 31 edishon di e kareda Ter Specke Bokaal na Lisse. Esaki ta e promé kareda di e di 17 temporada di Lotto Baancircuit. Mariano ku aña pasa a bira kampion Europeo ku e ekipo di relevo 4×100 meter lo partisipá pa su ekipo Rotterdam Atletiek riba 150m.
E di dos kareda di Lotto Baancircuit lo ta djasabra 18 di mei kaminda na Hoorn lo tin e Flynth Recordwedstijden. E di tres kareda ta Golden Spike, ku lo tuma lugá djadumingu 9 di yüni na Leiden. 7 di yüli e kompetensia ta bai sinta na Leiden den e Klaverblad Arena Games. E ultimo kareda di e temporada ta riba 7 di sèptèmber kaminda lo tin e Eef Kamerbeek Games na Eindhoven.


text:
Esaki ta den cuadro di e culminacion di e proyecto intercambio cultural hubenil entre Aruba y Belgica. E lidernan di ambos scol di baile Samanta Westera-Juppa di Aruba y Marijke Dierick di Belgica a uni den e proyecto aki na bienestar di nan alumno pa asina motiva e hobennan pa practica nan pasion cual ta baile.E prome parti di e proyecto e alumnonan di Scol di Movimiento di Aruba a biaha pa Belgica y den e segundo parti e alumnonan di You Can Dance di Belgica a biaha pa Aruba, caminda a intercambia y siña di e bailenan cultural di ambos pais, como tambe historia, inovacion, sostenibilidad, idioma y crecemento personal. Ambos parti e proyecto tabata consisti di tayernan riba baile, actividadnan y un presentacion na final di cada proyecto.
E show na Belgica a tuma luga dia 2 di augustus y e presentacion na Aruba a tuma luga dia 11 di augustus ultimo. Minister di Cultura Xiomara Maduro tabata presente na Cas di Cultura y den su discurso a yama bon bini na Aruba tur esnan di You Can Dance studio y a gradici Erasmus + y Jint pa sostene y apoya e intercambio cultural entre e hobennan di Club di Movimiento Aruba Dance School y Dansstudio You Can Dance di Belgica.
E hobennan di Belgica y Aruba a comparti cu otro nan pasion pa baile, cera conoci cu historia y custumber di cada Pais y cera un bunita amistad cu otro, cual amistad lo por ta pa bida largo. E alumnonan a amplia nan conocemento y a gana hopi experencia.
Minister di Cultura a gradici scol di baile You Can Dance di Belgica pa nan hospitalidad pa nos alumnonan di Aruba y di otro banda tin e confiansa cu e alumnonan di scol di baile You Can Dance di Belgica a sinti nan mes aki na cas y cu e experencianan biba na Aruba lo ta inolvidabel.
Un danki special tambe na e docentenan. Ta spera cu den futuro lo por sigui organisa proyectonan asina di intercambio cultural cual ta oportunidad pa nos hobennan por siña conoce mas di culturanan di otro paisnan.
E publico na Cas di Cultura y esnan na Belgica via medionan social por a experencia un anochi magico caminda e alumnonan di ambos scol di baile a duna un excelente presentacion.


text:
Lifestyle
Home Lifestyle
Aruba Heart Foundation por mira atras na nos prome “5 KM Beach Boardwalk”hopi exitoso,...
Asina nos a recorda cu September internacionalmente ta luna di curason. E grupo di participante a sali llen di animo di e beach area banda...
Estudio di Rutgers University: Cantidad halto di pashent ta puntra docter pa miho alternativa...
Estudio ta revela cu te ainda tin un percepcion robes, esta cu tur producto di tabaco ta mesun dañino. Tabaco kima, manera ta e caso...
Estudio di Rutgers University: Cantidad halto di pashent ta puntra docter pa miho alternativa...
Estudio ta revela cu te ainda tin un percepcion robes, esta cu tur producto di tabaco ta mesun dañino. Tabaco kima, manera ta e caso...
Aruba Heart Foundation, lo continua awor cu nos prome 5 Km Fun Walk.
Aruba Heart Foundation, cu semper nos salud den mente , despues di un tremendo Simposio “Bo Curason Den Tempo di Covid”, lo continua awor...
DNM ta informa tocante e malesa di perdida di tehido di coralnan, Stony Corals
ORANJESTAD - Directie Natuur en Milieu (DNM) ta desea di comparti un informacion importante di un fenomeno cu ta tumando lugar den e bida...
“Hunto grandi, grandi hunto” – Programa cu lo bai tin 18 di Augutus venidero
Pa medio di e comunicado aki kier a comprati cu boso nan un programa cu nos lo bai tin 18 di Augutus 2022. Esta digitak...
Pisca ta proteha contra cancer?
Un mochi di pisca cu funchi. Of sopi, balchi, of piskechi. Pisca ta dushi y saludabel. Pero pisca ta yuda proteha contra cancer? Wel,...
Estudio nobo ta indica: Duracion di bo soño ta sumamente importante pabo curason
Si bo tawata tin un otro motibo pa drumi suficiente, wel esaki ta un: e lo por yuda tene bo curason saludabel. American Heart Association(AHA) E...
IBiSA ta informa: Spaar tempo y placa riba (preparacion di) cuminda
Tur dia nos ta tende cu prijs di cuminda a subi. P’sey ta importante pa pone atencion na con bo ta gasta bo placa...
Dia 26 di juni, United Nation a proclama Dia International di Adiccion.
Dia 26 di juni, United Nation a proclama Dia International di Adiccion. Nos tambe ta consciente di e enfermedad (plaga) y su consecuencia te...